รัฐบาลไทย-ข่าวทำเนียบรัฐบาล-กองทุนพัฒนาสื่อปลอดภัยและสร้างสรรค์ แจงข้อสงสัยกรณีรายการช่องท็อปนิวส์ได้รับการสนับสนุนจากกองทุนฯ
วันพฤหัสบดีที่ 20 พฤษภาคม 2564
กองทุนพัฒนาสื่อปลอดภัยและสร้างสรรค์ แจงข้อสงสัยกรณีรายการช่องท็อปนิวส์ได้รับการสนับสนุนจากกองทุนฯ
กองทุนพัฒนาสื่อปลอดภัยฯ ยืนยันพิจารณาคัดเลือกโครงการ “ลายกนก ยกสยามสัญจร” อย่างรัดกุม รอบคอบและเป็นไปตามระเบียบทุกประการ
วันที่ 20 พฤษภาคม 2564 นายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ สํานักงานกองทุนพัฒนาสื่อปลอดภัยและสร้างสรรค์ กองทุนพัฒนาสื่อปลอดภัยและสร้างสรรค์ กล่าวว่าได้ดําเนินการพิจารณาคัดเลือกโครงการหรือกิจกรรมที่ขอรับการสนับสนุนเงินจากกองทุนประจําปีงบประมาณ 2564 ด้วยความรัดกุม รอบคอบ เป็นไปตามระเบียบ ข้อบังคับ ข้อกฎหมายและสอดคล้องกับวัตถุประสงค์ของกองทุน โดยมีรายละเอียด ดังนี้
1. บริษัท ท็อปนิวส์ดิจิตัลมีเดีย จํากัด เสนอ โครงการ “ลายกนก ยกสยามสัญจร” ตามการประกาศเปิดรับข้อเสนอโครงการหรือกิจกรรมเพื่อขอรับการสนับสนุนเงินของกองทุนพัฒนาสื่อปลอดภัยและสร้างสรรค์ ซึ่งประกาศเปิดรับระหว่างวันที่ 20 มกราคม 2564 ถึงวันที่ 19 กุมภาพันธ์ 2564 ได้รับรหัสโครงการ 2564-T2/0511 โดยเสนองบประมาณขอรับการสนับสนุน 15 ล้านบาท ในโครงการประเภทเชิงยุทธศาสตร์ ประเด็นที่ 3 การสร้างจิตสํานึกผ่านการเรียนรู้ประวัติศาสตร์ไทย และผ่านการพิจารณาได้รับการอนุมัติเงินสนับสนุนโครงการจํานวน 4.8 ล้านบาท ซึ่งเป็นไปตามกระบวนการพิจารณาที่ต้องผ่านขั้นตอนต่างๆ เช่นเดียวกับโครงการอื่นๆ
2. โครงการลายกนก ยกสยามสัญจร มีการให้เหตุผลในการพิจารณาของคณะทํางานและคณะอนุกรรมการชุดต่างๆ ดังนี้
ในชั้นคณะทํางานฯ ที่ประชุมเห็นว่าโครงการมีข้อเสนอที่ดี เนื่องจากเป็นการต่อยอดรายการเดิมที่มีอยู่แล้วของผู้ขอรับการสนับสนุนให้มีรายละเอียดและมีความสมบูรณ์มากขึ้น สอดคล้องกับวัตถุประสงค์และยุทธศาสตร์ของกองทุนที่มุ่งส่งเสริมสนับสนุนการใช้สื่อเพื่อสร้างการเรียนรู้ ส่งเสริมการท่องเที่ยวและการพัฒนาชุมชน รวมทั้งการสอดแทรกสาระความรู้ทางประวัติศาสตร์ที่น่าสนใจ มีฐานผู้ชมจํานวนมาก แต่เนื่องจากโครงการที่เสนอมีมูลค่าสูง เห็นควรให้สนับสนุนงบประมาณในวงเงินไม่เกิน 5 ล้านบาท พร้อมกับมีข้อเสนอแนะให้การผลิตและเผยแพร่ให้มีความละเอียดเกี่ยวกับประเด็นประวัติศาสตร์มากขึ้น และหากได้รับการอนุมัติมีข้อเสนอให้ปรับลดงบประมาณ
ในชั้นคณะอนุกรรมการกลั่นกรองและพัฒนาโครงการ ที่ประชุมเห็นควรสนับสนุนโครงการลายกนก ยกสยามสัญจร งบประมาณไม่เกิน 5 ล้านบาทตามที่คณะทํางานฯ เสนอ
ในชั้นคณะอนุกรรมการบริหารกองทุนพัฒนาสื่อปลอดภัยและสร้างสรรค์ ที่ประชุมมีมติอนุมัติให้โครงการลายกนก ยกสยามสัญจร ได้รับงบประมาณสนับสนุน จํานวน 4.8 ล้านบาท โดยมีเหตุผลในการอนุมัติว่า เป็นรายการมีความน่าสนใจ เป็นการต่อยอดรายการเดิมที่ผลิตสารคดีท่องเที่ยวชุมชน สอดแทรกเกร็ดความรู้ประเด็นประวัติศาสตร์ มานําเสนอในรูปแบบที่เข้าใจง่าย สนุกสนาน มีฐานผู้ชมจํานวนมาก ทั้งนี้รายการไม่มีเนื้อหาที่เกี่ยวข้องกับการเมืองจึงเห็นควรให้โอกาส
ทั้งนี้ กองทุนพัฒนาสื่อฯ ใช้กระบวนการพิจารณาระหว่างวันที่ 19 กุมภาพันธ์ 2564 ถึงวันที่ 13 พฤษภาคม 2564
3. กองทุนพัฒนาสื่อปลอดภัยและสร้างสรรค์ฯ ได้ดําเนินการพิจารณาข้อเสนอโครงการ/กิจกรรมภายใต้หลักเกณฑ์การพิจารณาคัดเลือกโครงการที่สมควรได้รับการสนับสนุนตามข้อบังคับคณะกรรมการกองทุนพัฒนาสื่อปลอดภัยและสร้างสรรค์ว่าด้วยหลักเกณฑ์และวิธีการจัดสรรเงินแก่โครงการหรือกิจกรรมที่เกี่ยวกับการพัฒนาสื่อปลอดภัยและสร้างสรรค์ พ.ศ. 2562 และที่แก้ไขเพิ่มเติม อีกทั้งยังมีขั้นตอนและกระบวนการพิจารณาระดับต่างเพื่อให้เกิดความรอบคอบและเป็นไปตามระเบียบข้อบังคับ ดังนี้
(1) เมื่อได้รับคําขอ สํานักงานกองทุนฯ จะตรวจสอบแบบคําขอรับการสนับสนุน ข้อมูลเอกสาร และหลักฐานภายในสามสิบวันนับจากวันรับแบบคําขอรับการสนับสนุน และรวมทั้งหลักฐานเพื่อนําเสนอคณะอนุกรรมการกลั่นกรองและพัฒนาโครงการพิจารณา
(2) กระบวนการพิจารณาขั้นต้นเริ่มจากคณะทํางานชุดต่างๆ จํานวน 11 คณะ ซึ่งสํานักงานแต่งตั้งจากผู้ทรงคุณวุฒิที่มีความรู้ ความสามารถ และความเชี่ยวชาญด้านต่างๆ ที่สอดคล้องกับประเด็นพิจารณา โดยรายชื่อคณะทํางานทุกคณะสํานักงานได้เสนอให้คณะอนุกรรมการกลั่นกรองและพัฒนาโครงการพิจารณาให้ความเห็นชอบก่อนมีคําสั่งแต่งตั้ง การพิจารณาเป็นไปตามแนวทางและหลักเกณฑ์ที่กองทุนกําหนดไว้อย่างชัดเจน
(3) คณะอนุกรรมการกลั่นกรองและพัฒนาโครงการ พิจารณาโครงการหรือกิจกรรมที่ผ่านการพิจารณาชั้นต้นมาจากคณะทํางาน โดยคณะอนุกรรมการกลั่นกรองและพัฒนาโครงการอาจเห็นพ้องหรือเห็นต่างกับคณะทํางานก็ได้ แล้วสรุปผลการพิจารณาเสนอต่อคณะอนุกรรมการบริหารกองทุนพัฒนาสื่อปลอดภัยและสร้างสรรค์เพื่อพิจารณาอนุมัติ
(4) คณะอนุกรรมการบริหารกองทุนฯ ซึ่งมีอํานาจตามกฎหมายในการอนุมัติโครงการหรือกิจกรรมที่ขอรับการสนับสนุน ได้พิจารณาโครงการหรือกิจกรรมที่ผ่านการเห็นชอบจากอนุกรรมการกลั่นกรองและพัฒนาโครงการ โดยได้พิจารณาลงในรายละเอียดรายโครงการ มุ่งเน้นประเด็นต่างๆ อาทิ ขอบเขตการดําเนินงานหรือกิจกรรม งบประมาณ และความเป็นไปได้ในการติดตามประเมินซึ่งจะนําไปกําหนดเป็นตัวชี้วัดผล รวมตลอดถึงความเสี่ยง และความน่าเชื่อถือของผู้รับทุน
(5) เมื่ออนุกรรมการบริหารพิจารณาอนุมัติหรือไม่อนุมัติโครงการหรือกิจกรรมเสร็จสิ้นแล้ว สํานักงานกองทุนฯ จัดทําวาระเสนอต่อคณะกรรมการกองทุนพัฒนาสื่อปลอดภัยและสร้างสรรค์เพื่อทราบต่อไป
กระบวนการต่างๆ ข้างต้นนี้ใช้เวลาตั้งแต่วันที่ 20 กุมภาพันธ์ 2564 ถึงวันที่ 13 พฤษภาคม 2564